KOMISIJAS ZIŅOJUMS EIROPAS PARLAMENTAM UN PADOMEI

Par Nolīguma par operatīvo un stratēģisko sadarbību starp Dānijas Karalisti un Eiropas Policijas biroju novērtējumu

Ievads

Ar Nolīgumu par operatīvo un stratēģisko sadarbību starp Dānijas Karalisti un Eiropas Policijas biroju (turpmāk “nolīgums”) ir izveidots tiesiskais regulējums Dānijas sadarbībai ar Eiropolu. Saskaņā ar nolīguma 25. pantu Komisija tiek aicināta novērtēt šā nolīguma noteikumus un jo īpaši nolīguma operatīvo efektivitāti, un to, kā Dānija ievēro tajā paredzētos datu aizsardzības noteikumus.

Līdz 2017. gada 1. maijam Dānija pilnībā piedalījās Padomes Lēmuma, ar ko izveido Eiropas Policijas biroju (Eiropolu) , īstenošanā. Saskaņā ar 22. protokolu par Dānijas nostāju tai ir tiesības nepiedalīties visu to ES tieslietu un iekšlietu tiesību aktu īstenošanā, kuri pieņemti pēc Lisabonas līguma stāšanās spēkā 2009. gada 1. decembrī . Minētais Padomes lēmums ir aizstāts ar 2016. gadā pieņemto Regulu (ES) 2016/794 par Eiropas Savienības Aģentūru tiesībaizsardzības sadarbībai (Eiropolu) . Tā kļuva pilnībā piemērojama 2017. gada 1. maijā. Klauzulas par tiesībām nepiedalīties dēļ un sakarā ar to, ka 2015. gada 3. decembrī notikušā referenduma par to, vai būtu jāmaina Dānijai piemērojamā klauzula par tiesībām nepiedalīties tieslietu un iekšlietu jautājumos, rezultāts bija negatīvs, Dānija nevar piedalīties regulas īstenošanā.

Pēc Dānijā 2015. gada 3. decembrī notikušā referenduma Komisijas priekšsēdētājs, Eiropadomes priekšsēdētājs un Dānijas premjerministrs 2016. gada 15. decembrī nāca klajā ar deklarāciju , kurā viņi vienojās “par to, ka ir vajadzīgi operatīvi pasākumi, ar kuriem mazina negatīvo ietekmi, ko rada Dānijas izstāšanās no Eiropola 2017. gada 1. maijā, un kuri ir abpusēji izdevīgi Dānijai un pārējai Eiropas Savienībai pārrobežu smago noziegumu un organizētās noziedzības, kā arī starptautiskā terorisma apkarošanā. Šādiem pasākumiem jāattiecas konkrēti uz Dāniju, un tie nekādā gadījumā nedrīkst būt līdzvērtīgi pilntiesīgai dalībai Eiropolā, t. i., piešķirt piekļuvi Eiropola datu repozitorijiem vai nodrošināt pilnu līdzdalību Eiropola operatīvajā darbā un datubāzē, vai piešķirt lēmumu pieņemšanas tiesības Eiropola pārvaldības struktūrās. Tomēr ar tiem būtu jānodrošina pietiekams operatīvās sadarbības līmenis, tostarp attiecīgo datu apmaiņas jomā, ievērojot pienācīgus aizsardzības pasākumus.”

Ar nolīgumu ir izveidots tiesiskais regulējums Dānijas sadarbībai ar Eiropolu, kā aicināts 2016. gada 15. decembra deklarācijā. Nolīgums stājās spēkā 2017. gada 30. aprīlī, tādējādi nepieļaujot pārrāvumu tā rezultātā, ka 2017. gada 1. maijā mainījās Dānijas statuss tās attiecībās ar Eiropolu – no dalībvalsts tā kļuva par trešo valsti. Dānijas parlaments (Folketing) 2017. gada 27. aprīlī pieņēma Likumu Nr. 411 par Eiropas Savienības Aģentūru tiesībaizsardzības sadarbībai (Eiropolu), ar kuru ļauj Dānijas valdībai noslēgt nolīgumu. Eiropas Parlaments pieņēma rezolūciju 2017. gada 27. aprīlī . Padome 2017. gada 28. aprīlī pilnvaroja Eiropolu piekrist nolīgumam .

Nolīguma apsvērumos ir skaidri norādīts, ka tā mērķis ir “maksimāli ierobežot negatīvās sekas, ko rada Dānijas izstāšanās no Eiropola”, izveidojot sadarbību “līmenī, kas ir vismaz līdzvērtīgs” sadarbības līmenim ar citām trešām valstīm, kuras ar Eiropolu ir noslēgušas līdzīgus nolīgumus (3. apsvērums).

Nolīguma īpatnība ir Dānijas kā ES un Šengenas zonas dalībvalsts īpašā situācija. Dānijas kā ES dalībvalsts īpašā situācija ir atspoguļota nolīguma 4. apsvērumā. 5. apsvērumā ir atzīmēts, ka Dānija ir Šengenas zonas daļa un ka tā savos tiesību aktos ir pilnībā īstenojusi Šengenas acquis. Turklāt 6. apsvērumā ir uzsvērts, ka Dānija ir daļa no tā dēvētās Ziemeļvalstu Pasu savienības – kopā ar pārējām Ziemeļvalstīm, no kurām divas ir ES dalībvalstis un divas iesaistās Šengenas acquis īstenošanā un tā turpmākā izveidē.

Novērtējuma uz ziņojuma sagatavošanas process

·Komisija nosūtīja anketu Dānijas Tieslietu ministrijai un Dānijas Datu aizsardzības aģentūrai. Dānijas Tieslietu ministrija kopā ar Dānijas valsts policiju iesniedza rakstisku projektu atbildēm uz anketas jautājumiem. Dānijas Datu aizsardzības aģentūra pateicās Komisijai par to, ka tai tika dota iespēja sniegt atsauksmes par anketu, un informēja Komisiju, ka tā nav pārbaudījusi, kā Dānijas valsts policija ir īstenojusi nolīgumu. Tādēļ tā uzskatīja, ka šajā posmā Dānijas Tieslietu ministrija un Dānijas valsts policija spēj labāk atbildēt uz anketas jautājumiem.

·Komisija sazinājās ar pārstāvjiem no Dānijas Tieslietu ministrijas, Dānijas valsts policijas, tostarp ar tās datu aizsardzības inspektoru, un Dānijas Datu aizsardzības aģentūras, kā arī ar Eiropola pārstāvjiem, kas atbild par nolīguma piemērošanu, tostarp ar analītiķiem, kuri izmanto informāciju, ar ko apmainās saskaņā ar nolīgumu, un kuriem ir piekļuve šādai informācijai, un ar Eiropas Datu aizsardzības uzraudzītāju, kas pārrauga persondatu apstrādi Eiropolā.

·Dānijas Tieslietu ministrija sniedza piekļuvi ministrijas izstrādātiem ziņojumiem, kas adresēti Dānijas parlamentam (Folketing) un attiecas uz Dānijas policijas situāciju saistībā ar Eiropolu (aptvertais laikposms bija no 2017. gada 1. maija līdz 2019. gada decembrim).

·Komisijas konstatējumi tika izklāstīti pievienotajā dienestu darba dokumentā, kas arī tika nosūtīts Dānijas Tieslietu ministrijai un Eiropolam, dodot tiem iespēju sniegt piezīmes par neprecizitātēm un identificēt informāciju, kuru nevar izpaust sabiedrībai.

Secinājumi

Nolīguma 25. pantā noteikts, ka novērtējums būtu jo īpaši jāattiecina uz nolīguma operatīvo efektivitāti, kā arī uz to, kā Dānija ievēro tajā paredzētos datu aizsardzības noteikumus.

Novērtējums apliecināja, ka nolīgumā, ar kuru Dānijai piešķir īpašu statusu salīdzinājumā ar citām trešām valstīm, ir paredzēta Dānijas un Eiropola sadarbība, kas ir sasniegusi vispārējo mērķi, proti, izveidot sadarbības attiecības starp Dāniju un Eiropolu cīņā pret terorismu un smagiem pārrobežu noziegumiem, un ir mazinājusi negatīvo ietekmi, ko radīja Dānijas izstāšanās no Eiropola no 2017. gada 1. maijā.

Tam it īpaši par iemeslu ir uzlabotie pakalpojumi, ko Dānija saņem, pateicoties īpašiem, dāņu valodā runājošiem valsts norīkotiem ekspertiem, kuri Eiropola pakļautībā 24 stundas diennaktī 7 dienas nedēļā apstrādā no Dānijas saņemtos pieprasījumus par datu ievadīšanu, izgūšanu un salīdzināšanu. Gan Dānija, gan Eiropols skaidri atzina, ka dāņu valodā runājošu valsts ekspertu norīkošana darbam Eiropolā šajā sakarībā ir izrādījies sekmīgs instruments. Vienlaikus abas puses arī atzina, ka to ierobežojumu dēļ, kas ar nolīguma 10. pantu 6. punktu ir noteikti attiecībā uz dāņu valodā runājošu valsts norīkotu ekspertu uzdevumiem Hāgā un Dānijā, ir iespējams uzlabot sadarbības efektivitāti.

Nolīgumā paredzēts, ka Dānijai ir jāpiemēro nolīgumā izklāstītie datu aizsardzības pasākumi, kā arī noteikumi, ar kuriem īsteno ES Tiesībaizsardzības direktīvu. Dānijas Tiesībaizsardzības likums ir instruments, ar ko paredzēts transponēt ES Tiesībaizsardzības direktīvu. Tas stājās spēkā 2017. gada 30. aprīlī. Dānijas valsts policija ir iecēlusi datu aizsardzības speciālistu, kura uzdevums ir apstrādāt Dānijas policijas rīcībā esošos persondatus atbilstīgi minētā likuma darbības jomai. Datu aizsardzības speciālistam cita starpā ir uzticēts uzraudzīt atbilstību ES Tiesībaizsardzības direktīvai.